PATVIRTINTA

Vilniaus lietuvių namų direktoriaus

2025 m. birželio 25 d. įsakymu Nr. V1-89 (1.3)

**VILNIAUS LIETUVIŲ NAMŲ PROJEKTAS „LITUANISTINIS ŠVIETIMAS IŠEIVIJOJE“**

**I SKYRIUS**

**PROJEKTO PAGRINDIMAS**

Lituanistinės mokyklos savo veiklą skaičiuoja nuo XIX amžiaus pabaigos, kai emigracija pasiekė didelius mastus ir mūsų krašto išeiviams iškilo poreikis mokyti savo vaikus lietuviško žodžio. Lietuvių emigracija – sudėtingas procesas, apimantis ekonominius, politinius įvykius, nulemiantis išvykstančiųjų kultūros ir švietimo klausimus, įtakojantis išeivio lietuvio gyvenimo būdo, papročių ir kalbos išsaugojimą. Nepaisant žiaurių istorinių išbandymų, lietuviai didžiausiose išeivių ir tremtinių susitelkimo vietose gebėdavo įkurti lietuviškas mokyklas, mokyti vaikus kalbėti, rašyti ir skaityti gimtąja kalba. Beveik kiekvienoje lietuviškoje bendruomenėje atsirasdavo mokytojų entuziastų, kurie organizavo mokytojų draugijas, kūrė savitą mokymo metodiką, rašė vadovėlius, sprendė pagalbinės literatūros ar mokomosios medžiagos trūkumą, kūrybiškai lietuvių kalbos pamokose integruodavo etnokultūros pagrindus, liaudies dailę, lietuvišką muziką. Kiekviena lituanistinė mokykla pradėjo savo veiklą nuo idėjos ir didelio noro. Lituanistinis švietimas yra viena svarbiausių diasporos veiklų, skirtų savo tautiniam ir kultūriniam tapatumui išsaugoti ir jo sklaidai užsienyje. Besikeičiant istorinėms aplinkybėms, jis nuolat kito. Nors lituanistiniam švietimui užsienyje šiandien skiriama nemažai dėmesio, tačiau, statistiniais duomenimis, tik apie 5–6 procentų lietuvių vaikų diasporoje kryptingai mokosi lietuvių kalbos. Tokia situacija skatina apmąstyti apie Lietuvos diasporos politikos prioritetus, lietuviškumo vertės sampratą ir lituanistinio švietimo užsienyje stiprinimo būtinybę.

Projekto organizatoriai siekia surinkti ir kaupti informaciją apie lituanistinių mokyklų veiklą, jų patirtį, dvikalbystės iššūkius, lituanistinio ugdymo problemas, ieškoti jų sprendimo būdų. Vilniaus lietuvių namai – palanki vieta tokiai informacijai kaupti, nes čia vyksta lituanistinių mokyklų seminarai, konferencijos, susitikimai, lankosi užsienio lietuvių bendruomenių nariai ir lyderiai.

**II SKYRIUS**

**PROJEKTO TIKSLAS IR UŽDAVINIAI**

Projekto tikslas – kaupti informaciją apie lituanistinį švietimą užsienio lituanistinėse mokyklose.

Projekto uždaviniai:

1. rinkti, kaupti ir sisteminti medžiagą apie lituanistines mokyklas įvairiose pasaulio šalyse;

2. vykdyti edukacinę veiklą, supažindinant mokinius, studentus ir mokytojus su lituanistinio švietimo judėjimo istorija.

**III SKYRIUS**

**NUMATOMI REZULTATAI**

Surinkta, susisteminta bei išsaugota medžiaga atspindinti lituanistinio švietimo raidą užsienyje.

Vilniaus lietuvių namų mokiniai ir pedagogai susipažins su lietuvių mokyklų užsienyje veikla, jų reikšmingumu puoselėjant ir saugant lietuvybę.

**IV SKYRIUS**

**PROJEKTO DALYVIAI**

Projekto organizatorius–Vilniaus lietuvių namų Užsienio lietuvių švietimo skyrius.

Projekto partneriai – pasaulio lituanistinių mokyklų bendruomenės, užsienio lietuvių bendruomenės.

**V SKYRIUS**

**PROJEKTO TRUKMĖ**

Projekto trukmė 4 metai su galimybe jį tęsti esant poreikiui. Projektas bus vykdomas keliais etapais.

Projekto veiklų numatymas.

Projekto veiklų tęstinumo planavimas.

Projekto veiklų vykdymas 2025–2028 metais.

Projekto veiklos galutinė rezultatų analizė ir vertinimas.

**VI SKYRIUS**

**SITUACIJOS ANALIZĖ**

**Stiprybės**

Pasaulio lietuvių bendruomenės pasiryžimas puoselėti lietuvišką kalbą bet kokiomis politinėmis, ekonominėmis, kultūrinėmis sąlygomis.

Vilniaus lietuvių namų paskirtis tikslingai atliepia projekto koncepciją.

**Galimybės**

Kiekviena lituanistinė mokykla gali plačiau parodyti Lietuvos mokyklų mokytojams ir jaunimui savo įdirbį

Į projekto vykdymą įtraukiamos pasaulio lietuvių bendruomenės, lituanistinių mokyklų mokytojai, mokiniai ir jų tėvai.

**Silpnybės**

Gali kilti sunkumai medžiagą sisteminat kompiuterinėse laikmenose.

Lituanistinių mokyklų nenoras dalyvauti projekte.

Negarantuotas projekto finansavimas.

**Grėsmės**

Plati lituanistinių mokyklėlių geografija, gali turėti įtakos projektą užbaigti numatytu laiku.

Finansavimo trūkumas projekte numatytoms veikloms vykdyti.

**VII SKYRIUS**

**Priemonių planas**

**2025**–**2028 metai**

|  |  |  |
| --- | --- | --- |
| Eil. Nr. | Veikla | Data |
| 1. | Kreipimasis į užsienio lietuvių bendruomenes, lituanistinių mokyklų bendruomenes per Užsienio lietuvių studentų klubo paskyrą „Facebook“, el. p. | 2025 m. III–IV ketv. |
| 2. | Surinktos medžiagos sisteminimas (skanavimas, fotografavimas, aprašymas ir kt.). | 2025–2028 m. |
| 3. | Informacijos apie mokyklų sėkmės istorijas sklaida gimnazijos svetainėje, skyriaus Facebook. | 2025–2028 m. |
| 4. | Kiekvienų metų nuotolinis susitikimas – diskusija „Lituanistinis švietimas lituanistinėje mokykloje. Kaip mums sekasi?“ | 2025–2028 m. |
| 5. | Kvalifikacijos tobulinimo renginių lituanistinio švietimo klausimais organizavimas ir vykdymas | 2025–2028 m. |
| 6. | Bendradarbiavimo lituanistinio švietimo klausimais su Lituanistinių mokyklų asociacija aktyvinimas | 2025–2028 m. |

**Pastaba.** Priemonių planas patikslinamas kiekvienais metais.